BE8 วิ่ง 3% ขานรับ “X10-เบย์คอม” ดันรายได้ปี 66 โตเกิน 5 เท่า ทะลุ 2 พันล้าน
BE8 บวก 3% อานิสงส์ซื้อ “X10 – เบย์คอม” หนุนรายได้ปี 66 โตเกิน 5 เท่า ทะลุ 2 พันล้าน รับพ.ร.บ.คุ้มครองข้อมูลส่วนบุคคล (PDPA) และพ.ร.บ.ไซเบอร์ หนุนโตต่อเนื่อง คาดหลังปี 66 รายได้โตเฉลี่ยไม่ต่ำ 30-40% ต่อปี โบรกชูเป้า 88 บ.
BE8 บวก 3% อานิสงส์ซื้อ “X10 – เบย์คอม” หนุนรายได้ปี 66 โตเกิน 5 เท่า ทะลุ 2 พันล้าน รับพ.ร.บ.คุ้มครองข้อมูลส่วนบุคคล (PDPA) และพ.ร.บ.ไซเบอร์ หนุนโตต่อเนื่อง คาดหลังปี 66 รายได้โตเฉลี่ยไม่ต่ำ 30-40% ต่อปี โบรกชูเป้า 88 บ.
23 ส.ค. 2565

ผู้สื่อข่าวรายงานว่า วันนี้ (23 ส.ค.65) ราคาหุ้น บริษัท เบริล 8 พลัส จำกัด (มหาชน) หรือ BE8 ณ เวลา 14:57 น. อยู่ที่ระดับ 60 บาท บวก 1.75 บาท หรือ 3% สูงสุดที่ระดับ 61.50 บาท ต่ำสุดที่ระดับ 58.25บาท ด้วยมูลค่าการซื้อขาย 192.44 ล้านบาท

นายอภิเษก เทวินทรภักติ ประธานเจ้าหน้าที่บริหาร BE8 เปิดเผยผ่านรายการ “ข่าวหุ้นเจาะตลาด” ทาง Kaohoon TV Online และสถานีวิทยุกระจายเสียง ขส.ทบ. FM 102 MHz วานนี้ (22 ส.ค.65) ว่า ในปีนี้ BE8 ประเมินรายได้จะเติบโตประมาณ 40-50% จากปี 64 ที่มีรายได้ 380 ล้านบาท และในปี 66 จะมีรายได้รวมที่ประมาณ 2,000 ล้านบาท หรือเติบโตมากกว่า 5 เท่า จากปัจจุบัน โดยมีปัจจัยหนุนจากการที่บริษัทได้เข้าซื้อกิจการ 2 แห่งในปีนี้ แบบเข้าถือหุ้นทั้ง 100% คือ 1.บริษัท เอคซเทนด์ ไอที รีซอร์ส จํากัด (X10) ซึ่งเป็นยักษ์ใหญ่ด้านโครงสร้างการเชื่อมต่อระบบ Technology Integration Platform ด้วยเงินลงทุน 620.64 ล้านบาท และ 2.บริษัท เบย์ คอมพิวติ้ง จำกัด (เบย์คอม) ผู้เชี่ยวชาญด้าน Cyber Security ระดับต้นของประเทศ ก่อตั้งมานานกว่า 25 ปี โดยมีมูลค่ารวมในการซื้อกิจการที่ 1,439.9 ล้านบาท
สำหรับ X10 นั้นที่ผ่านมามีรายได้ประมาณ 500-600 ล้านบาทต่อปี ขณะที่เบย์คอมมีรายได้ประมาณ 1,000 ล้านบาทต่อปี  ซึ่งเบื้องต้นเมื่อนำมารวมกับรายได้ของ BE8 ที่ล่าสุดปี 64 อยู่ที่ 380 ล้านบาทนั้น รายได้ก็จะเพิ่มขึ้นเป็น 2,000 ล้านบาท และจะเห็นตัวเลขนี้ในปี 66 เพราะกระบวนการควบรวมกิจการ X10 นั้นจะแล้วเสร็จพร้อมเริ่มรับรู้รายได้บางส่วนตั้งแต่เดือนก.ย.นี้ ซึ่งจะเป็นปัจจัยหนุนให้รายได้ปี 65 ของ BE8 เติบโตราว 40-50% จากปีก่อน ส่วนเบย์คอมนั้นกระบวนการควบรวมกิจการ น่าจะแล้วเสร็จช่วงปลายปี 65 และเริ่มรับรู้รายได้ในปี 66
นอกจากนี้ในปัจจุบันเทคโนโลยีเข้ามามีความสำคัญกับทุกองค์กร โดยเฉพาะเรื่อง Digital Transformation และ Cyber Security ที่ในอดีตอาจเป็นแค่ส่วนเสริมหนึ่งในการทำงาน แต่ขณะนี้กลายเป็นส่วนหลักที่แต่ละองค์กรต้องลงทุนเพื่อการเติบโตในระยะยาว รวมทั้งการมีกฎหมายพระราชบัญญัติ (พ.ร.บ.) คุ้มครองข้อมูลส่วนบุคคล (PDPA) และพ.ร.บ.การรักษาความมั่นคงปลอดภัยไซเบอร์ ที่ยิ่งเป็นปัจจัยหนุนสำคัญให้ทุกองค์กรต้องลงทุนในด้าน Digital และ Cyber Security ซึ่งทั้ง BE8, X10 และเบย์คอม มีความสามารถและประสบการณ์ที่จะตอบโจทย์ลูกค้าในเรื่องนี้เป็นอย่างดีแบบครบวงจร โดยปัจจัยทั้งหมดนี้จะสนับสนุนการเติบโตของ BE8 แบบต่อเนื่องระยะยาว ซึ่งประเมินว่าหลังจากปี 66 BE8 จะมีรายได้เติบโตเฉลี่ยไม่ต่ำ 30-40% ต่อปี
ด้านบริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ว่า คาดกำไรไตรมาส 3 ทำ New high ต่อเนื่อง จากธุรกิจที่เติบโตอย่างต่อเนื่องและการทยอยทำงานโครงการขนาดใหญ่ที่บริษัทได้รับมาในช่วงก่อนหน้า (ทั้งงาน ไปรษณีย์ไทยและการท่าเรือ) รวมถึงจะเริ่มควบรวมรายได้จาก X10 เข้ามาในปลายไตรมาส โดยคาดกำไรปีนี้ เติบโต 64% จากงวดเดียวกันของปีก่อน ที่ 135 ล้านบาท และเติบโตสูงเฉลี่ย 49% ต่อปีในช่วงปี 66-68 จาก (1) การควบรวม X10 ที่เพิ่มรายได้เป็นเท่าตัว (2) ธุรกิจหลักที่เติบโตอย่างต่อเนื่องตามความต้องการด้าน Digital transformation (3) การรุกตลาดภาครัฐที่ยังมีโอกาสมหาศาล (4) การทำ JV, M&amp;A แนะนำราคาเป้าหมาย 88 บาท